b'\n_START_ARTICLE_\nMethymna\n_START_SECTION_\nMaantiede\n_START_PARAGRAPH_\nAntiikin Methymna sijaitsi (ja nykyinen M\xc3\xadthymna edelleen sijaitsee) niemell\xc3\xa4 Lesboksen pohjoisrannikolla noin 61 kilometri\xc3\xa4 luoteeseen Mytilenest\xc3\xa4 (nyk. Mytil\xc3\xadni), kohdassa, jossa Lesboksen erottaa V\xc3\xa4h\xc3\xa4n-Aasian rannikosta ja Assoksesta noin 60 stadioninmitan eli 11 kilometrin levyinen salmi.\n_START_SECTION_\nHistoria\n_START_PARAGRAPH_\nMethymna oli lesboslaisen pentapoliin j\xc3\xa4sen eli yksi saaren viidest\xc3\xa4 merkitt\xc3\xa4vimm\xc3\xa4st\xc3\xa4 kaupungista (muut olivat Mytilene, Antissa, Eresos ja Pyrrha). Kaupunki perustettiin todenn\xc3\xa4k\xc3\xb6isesti heti sen j\xc3\xa4lkeen, kun aiolialaiset kreikkalaiset asuttivat saaren. Arkaaisella ja klassisella kaudella Methymna oli Lesboksen toiseksi merkitt\xc3\xa4vin kaupunkivaltio Mytilenen j\xc3\xa4lkeen. Viimeist\xc3\xa4\xc3\xa4n 400-luvulle eaa. tultaessa, mik\xc3\xa4 oli kaupungin suurinta kukoistuskautta, kaupunki oli liitt\xc3\xa4nyt itseens\xc3\xa4 Arisban kaupungin ja orjuuttanut t\xc3\xa4m\xc3\xa4n v\xc3\xa4est\xc3\xb6n._NEWLINE_Methymna oli usein sodassa my\xc3\xb6s naapurinsa Mytilenen kanssa. My\xc3\xb6s peloponnesolaissodassa se oli yleens\xc3\xa4 aina vastakkaisella puolella kuin Mytilene. Se ei liittynyt muiden lesboslaisten kaupunkien kapinaan Ateenaa vastaan sodan aikana vuonna 428 eaa., eik\xc3\xa4 k\xc3\xa4rsinyt Ateenan kostosta, joka kohtasi Mytilene\xc3\xa4. N\xc3\xa4in se sai pit\xc3\xa4\xc3\xa4 vanhan oikeutensa osallistua Deloksen meriliiton toimintaan sotalaivoilla rahan sijasta. Spartalaiset valtasivat kaupungin hieman ennen Arginusain taistelua._NEWLINE_Methymna oli runoilija ja muusikko Arionin sek\xc3\xa4 Lesboksen historiasta kirjoittaneen Myrsiloksen syntym\xc3\xa4paikka. Kaupunki tunnettiin viineist\xc3\xa4\xc3\xa4n._NEWLINE_My\xc3\xb6hemm\xc3\xa4n antiikin aikana kaupungin merkitys v\xc3\xa4heni. Roomalaisten tuhottua Antissan vuonna 167 eaa. sen alueet luovutettiin Methymnalle. Asutus kaupungin paikalla s\xc3\xa4ilyi bysanttilaisella kaudella ja edelleen osmanivallan aikana. Nykyinen kyl\xc3\xa4 tunnetaan paitsi keskiaikaisella nimell\xc3\xa4 M\xc3\xb3lyvos my\xc3\xb6s antiikin aikaisen nimen nykykreikkalaisessa muodossa M\xc3\xadthymna.\n_START_SECTION_\nRakennukset ja l\xc3\xb6yd\xc3\xb6kset\n_START_PARAGRAPH_\nMethymnan antiikin aikaisesta topografiasta tiedet\xc3\xa4\xc3\xa4n suhteellisen v\xc3\xa4h\xc3\xa4n. Kaupungin akropolis eli linnavuori sijaitsi samalla kukkulalla, miss\xc3\xa4 nykyisin sijaitsee keskiaikainen M\xc3\xadthymnan linna. Kaupunki keskittyi alun perin akropoliin v\xc3\xa4litt\xc3\xb6m\xc3\xa4\xc3\xa4n ymp\xc3\xa4rist\xc3\xb6\xc3\xb6n, mutta viimeist\xc3\xa4\xc3\xa4n 400-luvulla eaa. asutus levisi my\xc3\xb6s sen koillispuolelle. Hautausmaat puolestaan sijaitsivat akropoliin etel\xc3\xa4puolella Antissaan johtaneen tien varressa. Kaupungilla on ollut hyv\xc3\xa4 satama, joka sijaitsi nykyisen sataman paikalla._NEWLINE_Nykyisen M\xc3\xadthymnan kyl\xc3\xa4n alueella on n\xc3\xa4kyviss\xc3\xa4 vain v\xc3\xa4h\xc3\xa4n antiikin aikaisia j\xc3\xa4\xc3\xa4nn\xc3\xb6ksi\xc3\xa4. Linnan muurissa on jonkin verran hellenistisell\xc3\xa4 kaudella rakennettua linnoitetta. Er\xc3\xa4s arkeologinen kaivauskohde kyl\xc3\xa4ss\xc3\xa4 on antiikin aikaisen hautausmaan alue kyl\xc3\xa4n p\xc3\xa4\xc3\xa4tien varressa linnan etel\xc3\xa4puolella. Sataman it\xc3\xa4puolelta on l\xc3\xb6ydetty hellenistisell\xc3\xa4 ja roomalaisella kaudella k\xc3\xa4yt\xc3\xb6ss\xc3\xa4 olleen kylpyl\xc3\xa4n rauniot. My\xc3\xb6s sataman rakenteista sek\xc3\xa4 kaupunkiin vett\xc3\xa4 Lepetymnos-vuorelta johtaneesta akveduktista on s\xc3\xa4ilynyt joitakin j\xc3\xa4\xc3\xa4nteit\xc3\xa4.'